钦定古今图书集成/明伦汇编/闺媛典/第197卷 > 江世采妻叶氏〈妹菊英附〉
## 钦定古今图书集成/明伦汇编/闺媛典/第197卷 > 江世采妻叶氏〈妹菊英附〉

按《婺源县志》：“叶氏，名春英，外庄庠生献芝女，江湾江
世采妻。年二十六，夫亡，子国宏在襁褓，氏一恸几绝，
复念舅姑垂白，仰事俯育，无所托，未可以生殉。自是
终身缟素，抚鞠藐孤，三十年如一日。从子有幼失怙
恃者，抚之犹己子。姑老病，朝夕躬扶，历久不懈。寻遭
家难，割己产以抒翁忧。翁病剧，呼天祝曰：‘叶氏妇孝，
愿昌厥后’。”年六十七卒。妹菊英及笄，适江进先，四年
而寡。无子。其冰蘗之操，一如其姊云。